તમને ટીવી જોતી વખતે વારેવારે એવું થાય છે કે હાળું, ટીવીમાં આજકાલ કંઈ જોવા જેવું આવતું નથી? તમને અચાનક મન થાય છે કે હૃષીકેશ મુખરજીની ‘બાવર્ચી’, ‘આનંદ’ કે ‘ચુપકે ચુપકે’ જેવી મનપસંદ ફિલ્મો જોવી છે પણ અફસોસ એકેય ચૅનલ પર અત્યારે એવી ક્લાસિક ફિલ્મો આવતી નથી? જો તમે જુવાનડા હો અને ફેસબુક કે ટ્વિટર પર ખાંખાંખોળા કર્યા વિના ખાવાનું પચતું ન હોય, જો તમને ટીવી પર ગેમ્સ રમવાનો શોખ હોય, દેશ-વિદેશમાં રહેતાં તમારાં સગાં સાથે ‘સ્કાઇપ’ પર વાતુંચીતું કરવાની થતી હોય, ટીવી જોતાં-જોતાં અચાનક કોઈ વસ્તુ વિશે સર્ચ કરવાનું મન થાય તો સમજો કે તમારે આ બધાં કામ ચુટકી મેં કરી આપતું સ્માર્ટ ટીવી ખરીદવાની જરૂર છે.